
DĖL INFORMACIJOS PATEIKIMO

	Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – VDI) Informavimo ir konsultavimo skyriaus specialistai susipažino su Jūsų paklausimu ir vadovaudamiesi VDI nuostatų, patvirtintų Lietuvos Respublikos socialinės apsaugos ir darbo ministro 2009 m. gegužės 12 d. įsakymu Nr. A1-316 (Lietuvos Respublikos socialinės apsaugos ir darbo ministro 2010 m. gruodžio 10 d. įsakymo Nr. A1-595 redakcija), 8.3.5 papunkčiu, teikia konsultaciją darbo įstatymų vykdymo klausimais.
Pirmiausiai pažymime, kad VDI Informavimo ir konsultavimo skyriaus specialistai pagal įstatymo nustatytą kompetenciją atsakydami į paklausimus nepasisako fakto klausimu, o tik teikia individualią konsultaciją, susijusią su teisės normų reguliavimu ir jų teisiniu aiškinimu. 
Lietuvos Respublikos darbo kodekso (toliau – DK) 59 straipsnyje reglamentuojamas darbo sutarties nutraukimas darbdavio valia. Darbdavys, išskyrus valstybės ar savivaldybės institucijas ar įstaigas, išlaikomas iš valstybės ar savivaldybės biudžeto, Valstybinio socialinio draudimo fondo biudžeto ar iš kitų valstybės įsteigtų fondų lėšų, valstybės ar savivaldybės įmones, viešąsias įstaigas, kurių savininkė yra valstybė ar savivaldybė, ir Lietuvos banką, turi teisę nutraukti darbo sutartį su darbuotoju dėl priežasčių, nenurodytų DK 57 straipsnio 1 dalyje, įspėjęs prieš tris darbo dienas ir sumokėjęs ne mažesnę kaip šešių mėnesių jo vidutinio darbo užmokesčio dydžio išeitinę išmoką.
[bookmark: part_03f9515a6663495db385ec12af957b49]Pastebėtina, kad vadovaujantis DK 59 straipsnio 2 dalimi, darbo sutartis šio straipsnio pagrindu negali būti nutraukta dėl informacijos apie pažeidimą pateikimo Pranešėjų apsaugos įstatymo nustatyta tvarka, dalyvavimo byloje prieš darbdavį, kaltinamą teisės pažeidimais, taip pat dėl kreipimosi į administracinius organus dėl lyties, seksualinės orientacijos, rasės, tautybės, kalbos, kilmės, pilietybės ir socialinės padėties, tikėjimo, santuokinės ir šeiminės padėties, ketinimo turėti vaiką (vaikų), įsitikinimų ar pažiūrų, priklausomybės politinėms partijoms ir asociacijoms, amžiaus ar kitų diskriminacinių motyvų.
VDI Informavimo ir konsultavimo specialistai teikia konsultaciją, kad turėtų būti atribojamas valstybės ar savivaldybės institucijos ar įstaigos išlaikymas iš valstybės ir savivaldybės biudžeto bei valstybės ar savivaldybės įmonės, viešosios įstaigos priklausomumas valstybei ar savivaldybei, t. y., darbo sutartis negali būti nutraukiama DK 59 straipsnio pagrindu valstybės ar savivaldybės institucijose ar įstaigose, išlaikomose iš valstybės ar savivaldybės biudžeto, Valstybinio socialinio draudimo fondo biudžeto ar iš kitų valstybės įsteigtų fondų lėšų, o taip pat darbo sutartis DK 59 straipsnio pagrindu negali būti nutraukiama valstybės ar savivaldybės įmonėse, viešosiose įstaigose, kurių savininkė yra valstybė ar savivaldybė.
Taigi, ar valstybės ir savivaldybės institucijose ar įstaigose gali būti nutraukiama darbo sutartis DK 59 straipsnio pagrindu, sprendžiama atsižvelgiant į tai, ar šios institucijos ar įstaigos yra išlaikomos iš valstybės ar savivaldybės biudžeto, Valstybinio socialinio draudimo fondo biudžeto ar iš kitų valstybės įsteigtų fondų lėšų.
Informuotina, kad neturėtų būti laikomos išlaikomomis iš valstybės biudžeto tos įstaigos ir organizacijos, kurių pajamų didžiąją dalį sudaro nebiudžetinės lėšos ar lėšos iš komercinio  pobūdžio veiklos. Taip pat tas faktas, kad kai kurios darbdavio veiklos išlaidos yra finansuojamos viešųjų fondų lėšomis, savaime neturėtų reikšti, kad šios įstaigos yra išlaikomos iš viešųjų fondų.
Vertinant, ar valstybės arba savivaldybės įmonės bei viešosios įstaigos, gali nutraukti darbo sutartį DK 59 straipsnio pagrindu, sprendžiama pagal tai, ar šių įmonių arba įstaigų savininkė yra valstybė ar savivaldybė.
Kaip minėta aukščiau, VDI Informavimo ir konsultavimo skyriaus specialistai atsakydami į paklausimus nepasisako fakto klausimu, o tik teikia individualią konsultaciją, susijusią su teisės normų reguliavimu ir jų teisiniu aiškinimu kompetencijos ribose. VDI savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, DK, VDI įstatymu bei kitais įstatymais ir norminiais teisės aktais, reglamentuojančiais darbuotojų saugą ir sveikatą bei darbo santykius. VDI kompetencija yra apibrėžta VDI įstatymo 4 straipsnyje, kuris numato, kad VDI kompetencijai priskiriama nelaimingų atsitikimų darbe, profesinių ligų, darbuotojų saugos ir sveikatos, norminių darbo teisės aktų pažeidimų prevencija ir DK, darbuotojų saugą ir sveikatą bei darbo santykius reglamentuojančių įstatymų ir kitų norminių teisės aktų kontrolė įmonėse, įstaigose, organizacijose ar kitose organizacinėse struktūrose, nepaisant jų nuosavybės formos, rūšies, veiklos pobūdžio, taip pat tais atvejais, kai darbdavys yra fizinis asmuo. Taigi, VDI kompetencijai nėra priskiriama analizuoti ir vertinti įmonės, įstaigos ar organizacijos teisinės formos, nuosavybės formos, t. y., VDI nesuteikta kompetencija nustatyti, ar konkreti valstybės ar savivaldybės įmonė laikoma priklausoma valstybei ar savivaldybei, bei pasisakyti fakto klausimu, dėl teisės nutraukti darbo sutartis DK 59 straipsnio pagrindu Paklausime minimose įmonėse. 
VDI Informavimo ir konsultavimo skyriaus specialistų nuomone, nustatant, ar tam tikrai savivaldybės kontroliuojamai įmonei taikomas DK 59 straipsnyje nustatytas apribojimas bei ar ši įmonė laikoma nuosavybės teise priklausanti valstybei ar savivaldybei, galėtų būti atsižvelgiama į valstybės ir savivaldybės įmonių veiklą reglamentuojančiuose įstatymuose pateikiamas sąvokas, apibrėžiančias savivaldybės įmonių, akcinių bendrovių sąvokas ir kt. 
Pavyzdžiui, Lietuvos Respublikos valstybės ir savivaldybės įmonių įstatymo (toliau - Įstatymas) 2 straipsnyje reglamentuojama valstybės įmonės ir savivaldybės įmonės samprata. Įstatymo 2 straipsnio 2 dalyje nustatyta, kad savivaldybės įmonė yra iš savivaldybės turto įsteigta arba įstatymų nustatyta tvarka savivaldybei perduota įmonė, kuri nuosavybės teise priklauso savivaldybei ir jai perduotą ir jos įgytą turtą valdo, naudoja bei juo disponuoja patikėjimo teise. Savivaldybės įmonės savininkė yra savivaldybė. Savivaldybės įmonės savininko teises ir pareigas savivaldybė įgyvendina per savivaldybės vykdomąją instituciją (Įstatymo 4 straipsnio 2 dalis).
Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Turto valdymo įstatymas) 2 straipsnio 5 dalyje nustatyta, kad savivaldybės valdoma bendrovė –akcinė bendrovė ir (ar) uždaroji akcinė bendrovė, kurių vienai ar kelioms savivaldybėms nuosavybės teise priklausančios akcijos suteikia daugiau kaip 1/2 balsų visuotiniame akcininkų susirinkime. Be kita ko, vadovaujantis Turto valdymo įstatymo 2 straipsnio 6 dalimi, savivaldybės valdoma įmonė – savivaldybės įmonė, veikianti pagal Lietuvos Respublikos valstybės ir savivaldybės įmonių įstatymą (toliau – Valstybės ir savivaldybės įmonių įstatymas), taip pat savivaldybės valdoma bendrovė. Pagal šias Turto valdymo įstatymo nuostatas, savivaldybės valdoma bendrovė yra priskiriama prie savivaldybės valdomų įmonių.
Taigi, ar akcinės bendrovės arba uždarosios akcinės bendrovės savininkė yra savivaldybė, sprendžiama įvertinus, ar ji yra įsteigta iš savivaldybės turto, ar ji yra įstatymų nustatyta tvarka savivaldybei perduota įmonė, kuri nuosavybės teise priklauso savivaldybei ir jai perduotą ir jos įgytą turtą valdo, naudoja bei juo disponuoja patikėjimo teise. Be kita ko, Turto valdymo įstatyme taip pat pateikiama savivaldybės valdomos įmonės sąvoka, t. y.: savivaldybės įmonė, veikianti pagal Lietuvos Respublikos valstybės ir savivaldybės įmonių įstatymą (toliau – Valstybės ir savivaldybės įmonių įstatymas), taip pat savivaldybės valdoma bendrovė todėl šiuo aspektu svarbu įvertinti, ar savivaldybės valdoma įmonė (bendrovė) savininko teisėmis priklauso savivaldybei.
Teikiame nuomonę, kad siekiant įvertinti ar valstybės ar savivaldybės įmonėje gali būti taikomas DK 59 straipsnis, visų pirma turi būti nustatoma, kam priklauso įmonės (gali būti ir valstybės ar savivaldybės valdomos įmonės) nuosavybės teisė. Vien tas faktas, jog savivaldybės įmonė nėra išlaikoma iš valstybės ar savivaldybės biudžeto, Valstybinio socialinio draudimo fondo biudžeto ar iš kitų valstybės įsteigtų fondų lėšų, nesuteikia jai galimybės nutraukti darbo sutarties DK 59 straipsnio pagrindu, kadangi savivaldybės įmonėje turi būti įvertinta, ar savivaldybė yra šios įmonės savininkė. 
VDI Informavimo ir konsultavimo skyriaus specialistų konsultacijos darbo ginčus nagrinėjantiems organams neprivalomos.



Informavimo ir konsultavimo                                                                               
skyriaus vedėjas				                     Šarūnas Orlavičius

